Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 488/11/6601	Banská Bystrica, 10.4.2013
EEČ : 2-45-68-2013

U Z N E S E N I E

Trestná vec:	obvinená XXXXX 
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno b Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorého sa mala dopustiť tým, že

dňa 23.07.2010 v XXXXX uzatvorila so spoločnosťou XXXXX XXXXX, úverovú zmluvu č. XXXXX, na nákup 1 ks notebook zn. Acer Aspire, v hodnote 549,- €, tovar sa zaviazala splácať v mesačných splátkach vo výške 54,90 €, pričom do dnešného dňa uhradila len jednu mesačnú splátku, a to dňa 30.08.2010 a od tohto dňa už žiadnu inú splátku neuhradila a ani nevrátila predmet úveru, ale tento dňa 07.09.2010 predala do záložne XXXXX, za 170,- € čím spôsobila pre XXXXX, XXXXX XXXXX, škodu vo výške 549,- €, 

lebo nie je tento skutok trestným činom a nie je dôvod na postúpenie veci.

Odôvodnenie:
	Poverený príslušník OO PZ XXXXX - západ uznesením ČVS: XXXXX z 15.09.2011 podľa § 206 ods. 1 Tr. por. vzniesol obvinenie XXXXX, nar. XXXXX, pre prečin sprenevery podľa § 213 ods. 1 Tr. zák., na tom skutkovom základe, že dňa 23.07.2010 v XXXXX uzatvorila so spoločnosťou XXXXX, XXXXX XXXXX, úverovú zmluvu č. XXXXX, na nákup 1 ks notebook zn. Acer Aspire, v hodnote 549,- €, tovar sa zaviazala splácať v mesačných splátkach vo výške 54,90 €, pričom do dnešného dňa uhradila len jednu mesačnú splátku, a to dňa 30.08.2010 a od tohto dňa už žiadnu inú splátku neuhradila a ani nevrátila predmet úveru, ale tento dňa 07.09.2010 predala do záložne XXXXX za 170,- €, čím spôsobila pre XXXXX, XXXXX XXXXX, škodu vo výške 549,- €. 

	V priebehu skráteného vyšetrovania bola vypočutá obvinená XXXXX, bol vypočutý zástupca poškodenej strany, boli zadovážené relevantné, s vecou súvisiace listinné dôkazy. 

	XXXXX vypovedala, že sa dostala do finančných problémov, preto založila predmetný notebook do záložne. Splátky neuhrádzala. Z dôvodu pretrvávajúcich finančných problémov už notebook nevykúpila späť. 

	V priebehu skráteného vyšetrovania - z výpovede zástupcu poškodenej strany XXXXX - bolo zistené, že klientke XXXXX bol poskytnutý úver, klientka po podpise zmluvy zároveň u predajcu prevzala požadovaný tovar. Tovar sa stal majetkom klientky, a teda mohla s ním ľubovoľne nakladať. Ďalej uviedol, že spoločnosť poskytuje finančný úver na zakúpenie tovaru, úverová zmluva je teda uzatvorená na poskytnutie úveru a nie na zakúpený tovar. 

	Prečinu sprenevery podľa § 213 ods. 1 Tr. zák. sa dopustí, kto si prisvojí cudziu vec, ktorá mu bola zverená a spôsobí tak na cudzom majetku malú škodu. 

	V danom prípade bolo zistené, že XXXXX skutočne uzatvorila so spol. XXXXX, XXXXX, úverovú zmluvu na nákup notebooku zn. Acer Aspire v hodnote 549,- €, pri podpise úverovej zmluvy a pri prevzatí notebooku uhradila prvú splátku - akontáciu vo výške 54,90 €, tovar sa zaviazala splácať v mesačných splátkach po 54,90 €, pričom uhradila len jednu mesačnú splátku 30.08.2010 a následne 07.09.2010 notebook založila v záložni. 

	Vykonaným dokazovaním bolo preukázané, že predmetný notebook sa po jeho prevzatí stal vlastníctvom XXXXX, teda jeho založením a predajom v záložni sa nedopustila trestného činu.

	V danej veci sa nejedná o prisvojenie si zverenej veci, nejedná sa o trestnoprávny vzťah. 

	Podľa § 215 ods. 1 písm. b) Tr. por. prokurátor zastaví trestné stíhanie, ak nie je tento skutok trestným činom a nie je dôvod na postúpenie veci. 

	Rozhodnutím o zastavení trestného stíhania nie je dotknutý nárok poškodenej strany na náhradu škody, ktorý si môže uplatniť na príslušnom súde v občianskom súdnom konaní. 

	S poukazom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia cestou tunajšej okresnej prokuratúry. O sťažnosti rozhodne prokurátor Krajskej prokuratúry XXXXX. Sťažnosť má odkladný účinok.

JUDr. Veronika Polóniová
prokurátorka